

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-397-С/21-6, О.С.

Датум: 02.08.2021. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) и члана 190. Закона о општем управном поступку („Службени гласник Републике Српске“, број: 13/02, 87/07, 50/10 и 66/18), поступајући по иницијативи Жељка Миловића, предсједника Скупштине општине Чајниче, за утврђивање постојања сукоба интереса Шубара Горице, одборника у Скупштини општине Чајниче, на сједници одржаној дана 02.08.2021. године, донијела је

**Р Ј Е Ш Е Њ Е**

Шубара Горица, одборник у Скупштини општинe Чајниче, налази се у сукобу интереса.

**О б р а з л о ж е њ е**

Дана 01.04.2021. године Републичка комисија за утврђивање сукоба интереса у органима власти Републике Српске (у даљем тексту: Комисија) је запримила путем мејла допис предсједника Скупштине општине Чајниче, у којем је наведено да се обраћају са захтјевом за мишљење о сукобу интереса г-ђице Шубара Горице, одборника СДС-а у Скупштини општине Чајниче. Даље наводе да је именована примљена у Општинску управу Чајниче, у својству приправника, као лице са високом стручном спремом, дипл. инг. пољопривреде. Исти допис Комисија је запримила и путем поште дана 05.04.2021. године и протоколисала под бројем: 02-298-С/21-1.

Комисија је на сједници одржаној дана 26.04.2021. године донијела Одлуку о покретању поступка за утврђивање постојања сукоба интереса против Шубара Горице. У наведеној Одлуци, Комисија је затражила од именоване да се у року од 15 (петнаест) дана од дана пријема одлуке изјасни о наводима из иницијативе, као и да приложи доказе које сматра релевантним за поступање у овој правној ствари.

Дописом број: 02-298-С/21-3, О.С. од дана 27.04.2021. године Комисија је обавијестила подносиоца да је иницијативу против Шубара Горице прихватила у рада и да ће извршити све потребне радње које су неопходне за поступање у овој правној ствари.

Дана 12.05.2021. године, Комисија је запримила изјашњење Горице Шубаре о наводима из иницијативе о утврђивању сукоба интереса и протоколисала под бројем: 02-298-С/21-4, О.С. У изјашњењу именована наводи да је након окончања конкурсне процедуре за пријем приправника примљена у Општинску управу Чајниче 12.11.2020. године на одређено вријеме, у трајању од 1 (једне) године, ради стручног оспособљавања за самостални рад у својству приправника. Наводи да је на протеклим локалним изборима изабрана за одборника испред Српске демократске странке, што је потврђено коначним резултатима избора 15.12.2020. године. Даље наводи да је Законом о службеницима и намјештеницима у органима јединице локалне самоуправе дефинисано ко су службеници, намјештеници, приправници и волонтери. Такође, наводи да је чланом 45. став 2. тачка 3. Закона о службеницима и намјештеницима у органима јединице локалне самоправе прописано да службеник не може обављати функцију одборника у скупштини јединице локалне самоуправе, нити извршну функцију у органима власти Републике, али не и приправник који се према одредбама овог закона не може сврстати у службенике, како по самом дефинисању појма службеника и приправника тако и по пословима које обављају службеници. У прилогу изјашњења је доставила Уговор о обављању приправничког стажа, број: 01-131-12. 2/20 од 12.11.2020. године и Одговор Kомисије од 11.09.2010. године.

Комисија је дана 14.05.2021. године запримила допис предсједника Скупштине општине Чајниче, бр. 01/1-02-93.2/21. У допису је наведено да су запримили акт Комисије којим су обавијештени да је иницијатива против Шубара Горице, прихваћена у рад и да ће се извршити све потребне радње у наведној правној ствари. Наводи да су од Одјељења за општу управу, као одјељења надлежног за вођење евиденција о радно-правном статусу запослених у општинској управи затржили релевантне доказе о радно-правном статусу Шубара Горице, али да исти нису достављени. У прилогу је достављен допис Скупштине општине и Одговор Одјељења за општу управу.

Цијенећи све чињенице утврђене у првостепеном поступку, Републичка комисија за утврђивање сукоба интереса у органима власти Републике Српске утврдила је да се Шубара Горица, одборник у Скупштини општине Чајниче, налази у сукобу интереса из сљедећих разлога:

Утврђено је да је Горица Шубара, одборник у Скупштини општине Чајниче, закључила Уговор о обављању приправничког стажа број: 01-131-12. 2/20 од 12.11.2020. године са Општином Чајниче.

Чланом 45. став 1. Закона о службеницима и намјештеницима у органима јединице локалне самоуправе („Службени гласник Републике Српске“, број: 97/16), прописано је да службеник не може обављати дужност, активност или бити на положају који су неспојиви са његовим службеним дужностима.

У ставу 2. тачка 3. истог члана, прописано је да службеник не може обављати функцију одборника у скупштини јединице локалне самопураве, нити извршну функцију у органима власти Републике.

Обављањем функције одборника у Скупштини општине Чајниче и истовремено обављањем приправничког стажа у Општини Чајниче, Шубара Горица је прекршила принципе дјеловања и повриједила одредбе члана 3. Закона о спречавању сукоба интереса у органима власти Републике Српске, који у тачки 1. између осталог налажу да су изабрани представници, носиоци извршних функција и савјетници у обављању јавне функције дужни да се понашају савјесно и одговорно, **законито,** непристрасно и часно.

У изјашњењу Горица Шубара, позвала се и на Одговор Комисије из 2009. године, међутим тада су на снази били други законски прописи. Закон о службеницима и намјештеницима органима јединице локалне самоуправе је донесен 2016. године, а Горица Шубара као изабрани представник из члана 4. Закона о спречавању сукоба интереса у органима власти Републике Српске, својим дјеловањем прекршила је оба закона.

Уколико одборник Горица Шубара по Закону о спречавању сукоба интереса у органима власти Републике Српске не ријеши сукоб интереса због неспојивости функција према Закону о службеницима и намјештеницима у органима јединице локалне самоуправе, начелник општине је сходно члану 45. став 4. Закон о службеницима и намјештеницима у органима јединице локалне самоуправе дужан донијети адекватно рјешење утврђено законом.

Због свега напријед утврђеног ријешено је као у диспозитиву овог рјешења.

Поука о правном средству:

Против овог Рјешења незадовољна странка може у року од 15 (петнаест) дана од дана пријема овог Рјешења поднијети жалбу Комисији за жалбе.

Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Скупштина општине Чајниче, н/р одборника Шубара Горице, 73280 Чајниче
2. Скупштина општине Чајниче, н/р предсједника Миловић Жељка, 73280 Чајниче
3. У спис предмета;
4. а. а