

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-215-С/21-10, О.С.

Датум: 02.08.2021. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 02.08.2021. године, у предмету утврђивања сукоба интереса одборника у Скупштини општине Брод Ружице Маслић, донијела је

**РЈЕШЕЊЕ**

Утврђује се да се изабрани представник Ружица Маслић, одборник у Скупштини општине Брод и в.д. директора ЈУ Туристичке организације општине Брод, налази у сукобу интереса.

Образложење

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 05.03.2021. године, достављена је анонимна иницијатива за утврђивање постојања сукоба интереса за одборника у Скупштини општине Брод Ружице Маслић.

У иницијативи се наводи да је Ружица Маслић директорица Туристичке организације коју је основала општина Брод и да од претходних избора обавља ту дужност, иако је одборник у Скупштини општине Брод. Истиче се да она гласа за одлуке које се тичу самог буџета гдје се и она финансира и да је директор и одборник у исто вријеме.

Дана 22.04.2021. године Комисија је донијела одлуку о покретању поступка за утврђивање постојања сукоба интереса у овом предмету, те је доставила иницијативу на изјашњење.

Комисија је затражила податке о оснивању, начину финансирања и гласања везане за Туристичку организацију Брод од Скупштине општине Брод, Туристичке организације Брод и Агенције за посредничке, информатичке и финансијске услуге.

Дана 28.04.2021. године Ружица Маслић је доставила одговор на иницијативу у којем наводи да је процедура смјене са директорске функције у поступку коју спроводи Скупштина општине Брод, те да ће доставити све тражене податке и тражи обавјештење у ком временском периоду је потребно да то учини, јер у допису који јој је упућен то није наведено.

У допису број: 02-215-С/21-1, О.С. од 22.04.2021. године наслова Изјашњење на иницијативу о покретању поступка за утврђивање сукоба интереса достављена је иницијатива о покретању поступка Ружици Маслић, те Комисија тражи „да се у року од 15 (петнаест) дана од дана пријема овог дописа изјасните о наводима из иницијативе, као и да приложите доказе које сматрате релевантним за поступање у овој правној ствари.“ У наведеном року Ружица Маслић је доставила изјашњење, а остали докази и документација нису достављени у овом року.

Окружни привредни суд у Добоју дана 29.04.2021. године доставио је Актуелни извод из судског регистра за Јавну установу „Туристичка организација општине Брод“ Брод. Из увида у овај извод , те је утврдила да је оснивач општина Брод и да удио оснивача у капиталу од 3.000 КМ износи 100 %.

Комисија је дана 13.05.2021. године запримила допис од Скупштина општине Брод, којим су достављени подаци за ЈУ „Туристичка организација општине Брод“. У овом допису наводи се да је на 2. редовној сједници СО Брод разматрана Одлука о усвајању буџета општине Брод за 2021. године, док се на 4. редовној сједници расправљало о Извјештају ЈУ „Туристичка организација општине Брод“ за 2020. годину. Наводи се и да поступак разрјешења директора ЈУ „Туристичка организација општине Брод“ није покренут. Достављени су: Одлука о оснивању ЈУ „Туристичка организација општине Брод“ Брод, Извод из записника са 2. редовне сједнице Скупштине општине Брод, Допис Одјељења за финансије са пробним билансом ЈУ „Туристичка организација општине Брод“ Брод и Одлука о стицању статуса буџетског корисника ЈУ „Туристичка организација општине Брод“.

Увидом у Одлуку о оснивању ЈУ „Туристичка организација општине Брод“ Брод, утврђено је да је Скупштина општине Брод на сједници од дана 30.04.2013. године основала одлуком ЈУ „Туристичка организација општине Брод“, ради вршења послова развоја, очувања и заштите туристичких вриједности на подручју општине Брод.

Увидом у Извод из записника са 2. редовне сједнице Скупштине општине Брод одржане дана 17.02.2021. године, утврђено је да је одборник Ружица Маслић била присутна на сједници, те да је 15. тачка дневног реда- приједлог Закључка о давању сагласности на Програм рада и Финансијски план ЈУ „Туристичка организација општине Брод“ за 2021. годину. Одборници СО Брод са 7 гласова „за“ и 15 гласова „уздржан“ нису усвојили овај Закључак.

Увидом у Допис Одјељења за финансије са пробним билансом ЈУ „Туристичка организација општине Брод“ Брод, утврђено је да ЈУ „Туристичка организација Брод“ од 01.01.2020. године послује као класични буџетски корисник, а да су укупна издвојена средства из буџета општине Брод за ову јавну установу за период 01.01.-31.12.2020. године износе 329.928,69 КМ. За период од 01.01.2021.- до дана давања информације на потрошачкој јединици ЈУ „Туристичка организација општине Брод“ евидентирано је укупно 77.331,48 КМ буџетских расхода.

Увидом у Одлуку о стицању статуса буџетског корисника ЈУ „Туристичка организација општине Брод“, СО Брод је на сједници одржаној дана 13.11.2019. године одлуком додијелила статус буџетског корисника ЈУ „Туристичка организација општине Брод“ Брод.

Туристичка организација Брод до данас није доставили изјашњење.

Комисија је затражила од Скупштине општине Брод и конкретан доказ како је гласала Ружица Маслић на 2. редовној сједници Скупштине општине Брод од дана 17.02.2021. године, а поводом тачке 15.- „Приједлог Закључка о давању сагласности на Програм рада и Финансијски план ЈУ Туристичка организација општине Брод за 2021. годину.“

Дописом од 19.07.2021. године Скупштина општине Брод наводи се да се у већ достављеном Изводу из записника унијети сви подаци са сједнице у складу са Пословником о раду Скупштине општине Брод и да је гласање по Пословнику јавно и врши се дизањем руке, односно гласачког картона. Када постоји сумња у резултат гласања, приступа се појединачном изјашњењу одборника. Како је гласање обављено наведеном процедуром, Скупштина општине Брод нема друге доказе о појединачном гласању са 2. редовне сједнице Скупштине општине Брод о гласању одборнице Ружице Маслић.

Увидом и анализом прикупљених доказа, утврђено је следеће чињенично стање:

* Увидом у Актуелни извод из судског регистра за Јавну установу „Туристичка организација општине Брод“ Брод, утврђено је да је оснивач општина Брод и да удио оснивача у капиталу од 3.000 КМ износи 100 %
* Увидом у Одлуку о оснивању ЈУ „Туристичка организација општине Брод“ Брод, утврђено је да је Скупштина општине Брод на сједници од дана 30.04.2013. године основала одлуком ЈУ „Туристичка организација општине Брод“, ради вршења послова развоја, очувања и заштите туристичких вриједности на подручју општине Брод.
* Увидом у Извод из записника са 2. редовне сједнице Скупштине општине Брод одржане дана 17.02.2021. године, утврђено је да је одборник Ружица Маслић била присутна на сједници, те да је 15. тачка дневног реда- приједлог Закључка о давању сагласности на Програм рада и Финансијски план ЈУ „Туристичка организација општине Брод“ за 2021. годину. Одборници СО Брод са 7 гласова „за“ и 15 гласова „уздржан“ нису усвојили овај Закључак.
* Увидом у Допис Одјељења за финансије са пробним билансом ЈУ „Туристичка организација општине Брод“ Брод, утврђено је да ЈУ „Туристичка организација Брод“ од 01.01.2020. године послује као класични буџетски корисник, а да су укупна издвојена средства из буџета општине Брод за ову јавну установу за период 01.01.-31.12.2020. године износе 329.928,69 КМ. За период од 01.01.2021.- до дана давања информације на потрошачкој јединици ЈУ „Туристичка организација општине Брод“ евидентирано је укупно 77.331,48 КМ буџетских расхода.
* Увидом у Одлуку о стицању статуса буџетског корисника ЈУ „Туристичка организација општине Брод“, СО Брод је на сједници одржаној дана 13.11.2019. године одлуком додијелила статус буџетског корисника ЈУ „Туристичка организација општине Брод“ Брод.

На основу проведеног поступка, Комисија је донијела одлуку као у изреци, из следећих разлога:

Слово закона јасно истиче интенцију законодавца да јавну функцију ослободи било каквог утицаја приватног интереса који се може појавити приликом обнашања јавне функције. Законодавац је овај критеријум поставио високо и пооштрио његово тумачење, јер прописује да сукоб интереса постоји и кад приватни интерес „изгледа да може утицати, на непристрасно и објективно вршење његове дужности“. Ово се види и из дефиниције приватног интереса која је постављена доста широко и „укључује било коју предност“ за њега/њу и повезана им лица. Свакако да одборник који руководи одређеном установом и при томе доноси одлуке које су финансијске природе, а тичу се установе на чијем су челу, представљају разумну сумњу да доношење једне такве одлуке изгледа да може утицати, на непристрасно и објективно поступање приликом гласања и доношења такве одлуке.

Свакако да је овај дух закона разрађен и кроз принципе дјеловања који су прописани као поношање јавних функционера. Њихова природа законског принципа указује да су то само основе приликом њиховог дјеловања, тј. минимални праг који је потребан приликом њиховог обнашања дужности. Савјесност, непристрасност, отвореност и вјеродостојност налажу јавним функционерима да не гласају за одлуке које се тичу њиховог властитог финансирања и управљања осталим средствима, те су из разлога отворености дужни јавно да се уздрже од гласања и образложе на записник своју одлуку. Овим се, прије свега, остварује принцип отворености, а чува се и савјесно и вјеродостојно дјеловање јавних функционера. Овим поступком не учествују у одлучивању личне добити, те јавни интерес ће остати изнад приватног.

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Поштовање ових принципа и поступка дјеловања законодавац је, иако само за једну категорију, стриктно прописао наводећи неспојивост са привредним друштвима. У члану 6. став 2. Закона о спречавању сукоба интереса у органима власти Републике Српске за јавне функционере јасно наводи да „не могу гласати по било којем питању које се непосредно тиче привредног друштва у којем он или члан његове породице има финансијски интерес и дужан је, када се нађе у таквим ситуацијама, уздржати се од гласања, те на сједници објаснити разлоге због којих се уздржао од гласања.“

Сходно наведеном, на основу свих наведених чињеница, одлучено је као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Брод, н/р одборника Ружице Маслић, Улица Светог Саве бр. 17, Брод
2. У спис предмета
3. a/a