

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-420-С/21-7, О.С.

Датум: 02.08.2021. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 02.08.2021. године, у предмету против Сокић Снежана, одборника у Скупштини општине Шековићи, донијела је

**РЈЕШЕЊЕ**

Утврђује се да се Снежан Сокић, одборник у Скупштини општине Шековићи и вршилац дужности директора ЈЗУ Дом здравља „Свети Сава“ Шековићи, не налази у сукобу интереса.

Образложење

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 14.05.2021. године, достављена је анонимна иницијатива за утврђивање постојања сукоба интереса Снежана Сокића, одборника у Скупштини општине Шековићи.

У иницијативи се наводи да је Снежан Сокић, одборник у Скупштини општине Шековићи, а уједно и директор ЈЗУ Дом здравља „Свети Сава“ Шековићи.

Дана 21.06.2021. године Комисија је донијела одлуку о покретању поступка за утврђивање постојања сукоба интереса против Снежана Сокића, те доставила иницијативу на изјашњење.

Дана 12.07.2021. године Снежан Сокић је доставио одговор на иницијативу у којем наводи да је тачно да је одборник у Скупштини општине Шековићи, и да обавља функцију вршиоца дужности директора ЈЗУ Дом здравља „ Свети Сава“ Шековићи.

У изјашњењу даље наводи да износ средстава које Општина Шековићи у току календарске фискалне године дозначи ЈЗУ Дом здравља „Свети Сава“ Шековићи у виду гранта је 60.000,00 КМ што преставља занемарљив износ у односу на цјелокупно финансијско пословање који се финансирају из ФЗО Републике Српске а да је Општина само оснивач. Даље наводи да је из свега претходног сасвим јасно да ФЗО Републике Српске у потпуности финансира пословање Дома здравља те никако не може стајати оцјена да постоји сукоб интереса.

Такође, именовани наводи да чланом 5. став 3 Закона о спречавању сукоба интереса у органима власти Републике Српске дефинише да се претходна два става (став 1. и став 2.) односе само на јавна предузећа а не и на јавне установе. Даље наводи да функцију директора Дома здравља „Свети Сава“ Шековићи обавља у статусу вршиоца дужности директора.

Дана 16.07.2021. године Комисија је упутила допис предсједнику Скупштине општине Шековићи у којем тражи доставу података ко обавља функцију директора ЈЗУ Дом здравља „Свети Сава“ Шековићи те да доставе акт о именовању.

Дана 16.07.2021. године Комисија је упутила допис Снежану Сокићу да достави акт о именовању на функцију вршиоца дужности ЈЗУ Дом здравља „ Свети Сава“ Шековићи.

Комисија је дана 23.07. 2021. године запримила допис од Снежана Сокића, одборника у Скупштини општине Шековићи. У прилогу истог именовани је доставио Одлуку о именовању вршиоца дужности директора ЈЗУ Дом здравља „ Свети Сава“ Шековићи број: 01-022-31/12. Увидом у наведени акт може се утврдити да је Снежан Сокић именуован за вршиоца дужности директора ЈЗУ Дома здравља „Свети Сава“ Шековићи.

Комисија је дана 26.07. 2021. године запримила допис предсједника Скупштине општине Шековићи у коме се наводи следеће да је Снежан Сокић именован за вршиоца дужности директора ЈЗУ Дом здравља „Свети Сава“ Шековићи. Даље се у допису наводи да се исти налази на овој позицији од 03.02.2012. године када је именован Одлуком Скупштине општине Шековићи број: 01-022-31/12. У прилогу дописа достављена је наведена Одлука.

На основу проведеног поступка, Комисија је донијела одлуку као у диспозитиву, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Законом о спречавању сукоба интереса у органима власти Републике Српске јавне установе *a priori* нису третиране, те самим тим лице може да буде одборник у јединици локалне самоуправе и вршилац дужности директора јавне установе.

Међутим, одборник у јединици локалне самоуправе својим дјеловањем не смије прекршити одредбе члана 3. и члана 9. Закона о спречавању сукоба интереса у органима власти Републике Српске и на тај начин остварити било коју предност за себе или јавну установу у којој је директор.

Чланом 3. став 1. Закона о спречавању сукоба интереса у органима власти Републике Српске прописано је да су изабрани представници, носиоци извршних функција и савјетници у обављању јавне функције дужни да се понашају савјесно и одговорно, законито, непристрасно и часно, те да се придржавају принципа одговорности, поштења, савјесности, отворености и вјеродостојности, те етике позива и функције коју обављају. Ставом 2. прописано је да свој приватни интерес не смију стављати изнад јавног интереса, док је ставом 4. прописано да не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Сходно наведеном, није у сукобу интереса одборник у скупштини општине који истовремено обавља функцију вршиоца дужности директора јавне установе, с тим да на сједницама скупштине општине не смије гласати уколико се буде одлучивало о било којем питању који се односи на ту јавну установу и дужан је у таквим ситуацијама да се уздржи од гласања, те на сједници објасни разлоге због којих се уздржава од гласања.

На основу напријед наведених чињеница, одлучено је као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Шековићи, н/р одборника Снежана Сокића, 75 450 Шековићи
2. У спис предмета
3. а/а