

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-50-С/21-13, О.С.

Датум: 02.08.2021. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број: 73/08, 52/14) и члана 190. Закона о општем управном поступка („Службени гласник Републике Српске“, број: 13/02, 87/07, 50/10, 66/18), поступајући по иницијативи Transparency international Bosna i Hercegovina, за утврђивање постојања сукоба интереса Саше Кондића, одборника у Скупштини града Бања Лука на сједници одржаној 02.08.2021. године донијела је:

**Р Ј Е Ш Е Њ Е**

Саша Кондић, одборник у Скупштини града Бања Лука, не налази се у сукобу интереса.

**Образложење**

Републичка комисија за утврђивање сукоба интереса у органима власти Републике Српске (у даљем тексту: Комисија) дана 21.01.2021. године запримила је иницијативу од Transparency international Bosna i Hercegovina (у даљем текст: подносилац) за покретање поступка за утврђивање постојања сукоба интереса против Саше Кондића, одборника у Скупштини града Бања Лука.

Подносилац у инцијативи наводи да се у средствима јавног информисања појавила информација коју је подијелио предсједник Рукометног клуба Борац м:тел, Саша Кондић, а према којој је клуб од Владе Републике Српске добио милион конвертибилних марака. Исто лице, Саша Кондић, обавља јавну функцију одборника у Скупштини града Бања Лука, а мандати одборницима су потврђени на конститутивној сједници Скупштине од 04.01.2021. године. Даље се наводи да је иницијатива поднесена ради покретања поступка и утврђивање сукоба интереса у односу на пријављено лице због забрана које Закон o спречавању сукоба интереса у органима власти Републике Српске предвиђа за изабране представнике у односу на удружења и фондације. У прилогу дописа је достављен Чланак портала Мондо од 11.01.2021. године под називом „Предсједник Борца м:тел потврдио: Влада Републике Српске уплатила милион КМ!“.

Комисија је донијела Одлуку о покретању поступка за утврђивање постојања сукоба интереса против Саше Кондића, те затражила од именованог да се изјасни о наводима из иницијативе, као и да приложи доказе које сматра релевaнтним.

Дописом, број: 02-50-С/21-2, О.С. од 29.01.2021. године Комисија је обавијестила подносиоца да је иницијативу прихватила у рад и да ће извшити све потребне радње које су неопходне за поступање у овој правној ствари.

Истог дана, Комисија је тражила доставу података из Министарства финансија Републике Српске да ли су из буџета Републике Српске у 2021. издвојена средства за Рукометни клуб Борац м:тел, и ако јесу у којем износу.

Дописом, број: 02-50-С/21-4, О.С. Комисија је тражила од Рукометног клуба Борац м:тел, доставу података који посао обавља Саша Кондић у Рукометном клуб Борац м:тел, назив и период обављања, као и податак да ли су Рукометном клубу Борац м:тел у 2021. години дозначена средства од Владе Републике Српске, и ако јесу у којем износу.

Комисија је дана 10.02.2021. године запримила допис Рукометног клуба Борац м:тел у коме наводе да је Саша Кондић предсједник Управног одбора Рукометног клуба Борац м:тел од 25. децембра 2018. године. У допису је наведено и да за друго питање нема основа за постављење истог по пријави и да исто нема никакве везе са сукобом интереса, већ да се ради о средствима која Влада даје спортским организација, те да се исто може пронаћи путем АПИФ-а, јер Борац м:тел као удружење грађана предаје завршни рачун надлежном АПИФ-у. Такође, наводено је да у текућој 2021. години Рукометном клубу Борац м:тел нису дозначена средства Владе Републике Српске.

Дана 11.02.2021. године, Комисија је запримила изјашњење Саше Кондића у којем наводи да је РК Борац м:тел удружење грађана регистровано у Основном суду Бања Лука Рјешењем Ф-1-237/05 и као такво не подлијеже Закону о спречавању сукоба интереса у органима власти Републике Српске, као и његови чланови и управа, те се исти не сматрају органом власти Републике Српске. Даље наводи да је за предсједника Управног одбора РК Борац м:тел именован од 25.12.2018. године, те да нема основа за покретањем оваквог поступка јер не постоји никакав сукоб интереса, јер је ријеч о средствима које Влада Републике Српске додјељује спортским организацијама, те се исто може наћи код АПИФ-а. Наводи да је одборнички мандат потврдио 05.01.2021. године, а да у 2021. години није било донација од стране Владе Републике Српске према РК Борац м:тел.

Комисија је дана 17.02.2021. године, запримила допис бр. 20.01/052-716/21 од Министарства породице, омладине и спорта у којем се наводи да је наведено Министарство путем Министарства финансија запримило допис Комисије бр. 02-50-С/21-3, О.С. од 29.01.2021. године, те да из буџета Министарства породице, омладине и спорта у 2021. години ниси издвојена средстава за Рукометни клуб „Борац м:тел“ Бања Лука.

Дописом бр. 02-50-С/21-7, О.С. од 01.03.2021. Комисија је затражила од АПИФ-а доставу завршног рачуна Рукометног клуба Борац м:тел за 2020. годину.

Комисија је од Министарства породице, омладине и спорта затражила одговор да ли је Влада Републике Српске одобрила милион конвертибилних марака за Рукометни клуб Борац м:тел и уколико јесте када је донесен акт којим је то одобрено.

Дописом бр. 20.01/660-193/21 од 23.03.2021. године Министарство породице, омладине и спорта је доставило податак да је из буџета наведеног Министарства дана 16.10.2020. године одобрено 1.000.000,00 КМ (милион КМ) за Рукометни клуб Борац м:тел.

С обзиром на то да тражени подаци од АПИФ-а нису достављени у предвиђеном року, Комисија је упутила ургенцију дана 26.05.2021. године, бр. 02-50-С/21-9, О.С.

Дана 10.06.2021. године Комисија је од АПИФ-а запримила Годишњи финансијски извјештај Рукометног клуба Борац м:тел.

Из извјештаја је видљиво да су приходи од донација у 2020. години износили 1.096.620 КМ, те је Комисија затражила од Министарства породице, омладине и спорта тачан датум исплате одобрених средстава Рукометном клубу „Борац м:тел“ Бања Лука.

У одговору из Министарства породице, омладине и спорта је наведено да финансијска средства у износу од 1.000.000 КМ која су из буџета Министарства дана 16.10.2020. године одобрена Рукометном клубу „Борац м:тел“ исплаћена су дана, 20.10.2020. године.

Цијенећи све чињенице утврђене у првостепеном поступку, Републичка комисија за утврђивање сукоба интереса у органима власти Републике Српске утврдила је да се Саша Кондић, одборник у Скупштини града Бања Лука, не налази у сукобу интереса из сљедећих разлога:

Саша Кондић обавља функцију предсједника Управног одбора Рукометног клуба „Борац м:тел“ Бања Лука од 25.12.2018. године.

Утврђено је да су средства Владе Републике Српске Рукометном клубу Борац м:тел одобрена дана 16.10.2020. године, а исплаћена дана 20.10.2020. године у износу од милион конвертибилних марака .

Након тога, Саша Кондић потврдио је одборнички манадат на сједници 05.01.2021. године, а у 2021. години нису издвојена средства за Рукометни клуб Борац м:тел из буџета Републике Српске.

Чланом 8. став 1. Закона о спречавању сукоба интереса у органима власти Републике Српске је прописано да изабрани представници, носиоци извршних функција и савјетници не могу бити чланови органа, предсједници или директори удружења или фондација која се финансирају из буџета Републике или јединице локалне самоуправе у укупном годишњем износу већем од 100.000 КМ.

Сходно наведеном, Саша Кондић, одоборник у Скупштина града Бања Лука није прекршио члан 8. став 1. Закона о спречавању сукоба интереса у органима власти Републике Српске.

Због свега напријед утврђеног, одлучено је као у диспозитиву овог рјешења.

Поука о правном средству:

Против овог рјешења незадовољна странка може у року од 15 (петнаест) дана од дана пријема овог рјешења, поднијети жалбу Комисији за жалбе. Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Скупштина града Бања Лука, н/р одборника Саше Кондића, 78 000 Бања Лука
2. Transparency international Bosna i Hercegovina, Удружење за борбу против корупције БиХ, Гајева бр.2, 78 000 Бања Лука
3. У спис предмета
4. а/а